Title: 1
Author: Sekcia verejnej spravy
Last saved by: Peter
Company: MV SR

1.
predkladacia správa

Ústava Slovenskej republiky v článku 64a predpokladá konštituovanie vyšších územných celkov  a orgánov ich samosprávy. Podľa článku 30 ods. 1 Ústavy Slovenskej republiky majú občania právo zúčastňovať sa na správe vecí verejných priamo, alebo slobodnou voľbou svojich zástupcov. Základné princípy územnej samosprávy sú postavené na správe vecí verejných prostredníctvom volených zástupcov. 

Návrh zákona o voľbách do orgánov samosprávnych krajov ustanovuje pravidlá volieb do zastupiteľstiev samosprávnych krajov a predsedov samosprávnych krajov. Pre voľby poslancov zastupiteľstva zakotvuje väčšinový volebný systém s relatívnou väčšinou. Volebné obvody sú jedno a viacmandátové. Volebné obvody, ich sídla a počet poslancov, ktorý sa má v nich voliť sú pre prvé voľby uvedené v prílohe návrhu zákona. Pre voľby predsedu samosprávneho kraja tvorí každý samosprávny kraj jeden jednomandátový volebný obvod.  Návrh ďalej upravuje podmienky priznania aktívneho volebného práva a  podmienky priznania  pasívneho volebného práva, utváranie volebných okrskov, kreovanie volebných orgánov, podmienky predkladania  kandidátnych listín a podmienky volebnej kampane. 

V predloženom návrhu zákona je upravený aj postup kandidujúcich subjektov pri odmietnutí kandidátnej listiny s tým, že sa môžu domáhať svojho práva prostredníctvom príslušného súdu. 

Návrh zákona zveruje organizačné a materiálno-technické zabezpečenie volieb do pôsobnosti orgánov verejnej moci. Výdavky spojené s voľbami do orgánov samosprávnych krajov sa budú hradiť zo štátneho rozpočtu Slovenskej republiky. 

Návrh zákona je v súlade s Ústavou Slovenskej republiky a medzinárodnými zmluvami, ktorými je Slovenská republika viazaná. 

	Ministerstvo vnútra Slovenskej republiky zaslalo predmetný návrh zákona všetkým ústredným orgánom štátnej správy, Najvyššiemu súdu Slovenskej republiky, Generálnej prokuratúre, Inštitútu pre aproximáciu práva, Najvyššiemu kontrolnému úradu SR, Združeniu miest a obcí Slovenska, Slovenskej informačnej službe, Konfederácii odborových zväzov, Rade hospodárskej a sociálnej dohody SR, Rade pre vysielanie a retransmisiu, všetkým krajským úradom, vybraným okresným úradom a vybraným obciam, mestám a mestským častiam.

	Ministerstvo vnútra Slovenskej republiky obdržalo vyjadrenia od 37 štátnych orgánov. Z toho päť štátnych orgánov nemalo pripomienky. Vecné pripomienky predložili Úrad vlády Slovenskej republiky, Ministerstvo financií Slovenskej republiky,  Štatistický úrad Slovenskej republiky, Ministerstvo obrany Slovenskej republiky, Ministerstvo výstavby a regionálneho rozvoja Slovenskej republiky, Slovenská informačná služba, Rada pre vysielanie a retransmisiu, Krajský úrad v Trnave, Krajský úrad v Banskej Bystrici, Krajský úrad v Košiciach, Okresný úrad v Michalovciach, Okresný úrad v Rimavskej Sobote, Združenie miest a obcí Slovenska a Regionálne združenie  mestských častí hlavného mesta SR Bratislavy. Vyhodnotenie pripomienok, ktoré neboli akceptované obsahuje príloha č. 4. Pripomienky nepredložili Ministerstvo spravodlivosti Slovenskej republiky, Správa štátnych hmotných rezerv Slovenskej republiky, Inštitút pre aproximáciu práva, Najvyšší kontrolný úrad Slovenskej republiky, Rada hospodárskej a sociálnej dohody Slovenskej republiky, Krajský úrad v Bratislave, Krajský úrad v Prešove, Okresný úrad Bratislava IV, Okresný úrad v Komárne, Okresný úrad v Púchove a Okresný úrad v Poprade.     

Návrh zákona bol na základe rozhodnutia vlády Slovenskej republiky z 21. marca 2001 opätovne zaslaný na vyjadrenie ministrom vlády Slovenskej republiky s tým, že bol doplnený o vymedzenie volebných obvodov a  počtu poslancov jednotlivých zastupiteľstiev samosprávnych krajov.  

Po vyhodnotení stanovísk ostala neakceptovaná pripomienka Ministerstva obrany Slovenskej republiky.

Ministerstvo obrany Slovenskej republiky žiada vypustiť z prekážok volebného práva výkon základnej, alebo náhradnej vojenskej služby, alebo vojenského cvičenia, ak to vyžaduje plnenie úloh podľa osobitných predpisov, pričom poukazuje na ústavné právo voliť a na zákon o voľbách do Národnej rady Slovenskej republiky, ktorý takúto úpravu neobsahuje. Ministerstvo vnútra    Slovenskej republiky zotrváva na úprave citovanej prekážky vo výkone volebného práva, pretože ide o faktickú nemožnosť zúčastniť sa volieb a inštitút voličského preukazu v tomto prípade nie je možné použiť, z dôvodu, že ide o lokálne voľby. Navrhované riešenie však nebráni vykonať volebný akt tým vojakom, ktorí službu vykonávajú v obvode samosprávneho kraja, majú v ňom trvalý pobyt a v čase volieb im to umožňuje výkon služby. 

Vzhľadom na krátkosť času na predloženie návrhu zákona vláde, sa o tejto pripomienke nerokovalo.

Návrh zákona prerokovala na svojom zasadnutí 29. marca 2001  Legislatívna rada vlády Slovenskej republiky a na rokovanie vlády sa predkladá upravený návrh.

Minister vnútra Slovenskej republiky po rokovaní legislatívnej rady vlády obdržal od podpredsedu vlády Slovenskej republiky Ivana Mikloša pripomienku, v ktorej, vzhľadom na rozporné, nevhodné kreovanie dnešných okresov požaduje, aby boli volebnými obvodmi bývalé obvody miestnej štátnej správy do roku 1996. 

Takejto pripomienke nemožno vyhovieť vzhľadom na to, že neexistuje právna úprava, na ktorú by bolo možné v tomto prípade odkázať a bolo by potrebné k návrhu zákona pripojiť ďalšiu prílohu, v ktorej by sa vymedzili volebné obvody s uvedením všetkých obcí, ktoré by ich tvorili. Vyžiadalo by si to však ďalší časový priestor.